  Анжелика Тихонова корреспондент Та нуналъёсы Удмуртиын Ижкар вӧзысь «Ёлочка» лагерьлэн интывылаз «Шундыкар» лагерь ужа. Отчы быдэс элькунысь 100 пала быгатонлыко удмурт пиналъёс люкаськизы, пӧлазы Башкириысь но одӥг пияш сюриз. Соос суредаськон, литература, фольклор, эстарада, крезьгуро инструментъёсын шудон, SMM, театр, калык киуж, видеоискусство, дӥськут дизайн, информационной технологиос ӧръёсъя тодон-валан люкало но шутэтско. Лагерьлэн улэм-вылэменыз тодматскыны ивортодэтъя «Удмуртия» агентстволэн корреспондентэз но вуылӥз. Туэ «Шундыкар» кӧня ке выльдӥськиз. Кылсярысь, «журналистика» интые SMM отряд кылдӥз, отын пиналъёс, гожъяськем сяна, мерлыко вотэсъёсты нуонэн, маркетинген, контент-планэн но мукетыныз тодматско. Мерлыко вотэсъёсын «Шундыкар 2.0» бамъёссэс кылдытӥзы. Та ӧрын пиналъёсын Алёна Григорьева ужа. Со «Шундыкарен» пичи дырысеныз тодмо, уго нылпи сямен но, вожатой сямен но ветлыса вуиз. Табере ӧнерчи луыса ассэ эскере. Милям кык ӧрмы. Нырысь ик ми «Шундыкар» сярысь гожъяськом: SMM отрядлэн синмыныз аккаунтмес нуиськом. Милям озьы ик гожтэмын «неофишл» иворъёс шуыса. <…> Нош кыкетӥез ӧрмыя ми теорилы трос дышетскиськом (SMM, контент-маркетинг, клиентэн ужан, текстъёс гожъян но мукет) но сое практика вылын юнматӥськом Алёна Григорьева, SMM отрядысь ӧнерчи SMM отрядысь пиналъёс ӧнерчиенызы Фото: Анжелика Тихонова © udmurt.media Ӧнерчи пусъе, со дорын дышетскись пиналъёс туж визьмоесь шуыса, вань сётэм ивортодэтэз ӝог гинэ валало, тодон-валанзэс утыр ик уже куто. Мыным потэ, мон соослы татын сётӥсько тодон-валан, кудъёссэ школаын уз сётэ. Со университетской, ӧнеръя тодон-валанъёс ини. И соос ваньзэ туж умой валало. <…> Адями уз луы ке но удмурт блогер, со будӥз ке, кытчы ке дышетскыны пырыны малпаз ке, солэн луоз ни тодон-валанэз, кызьы ужа та ӧр – SMM, контент-маркетинг Алёна Григорьева, SMM отрядысь ӧнерчиSMM отрядэ Шаркан ёросысь Быгы гуртысь Алина Зорина сюриз. Нылаш «Шундыкаре» нырысьсэ вуиз. Туж яра, шуэ, дышетсконъёс но, ӝыт ужрадъёс но, вожатойёс но. Мон малпасько вал, SMM но копирайтинг кызьы ке матысь луозы. Нош али лекциос кылзӥсько но, со воксё мукет, со маркетинг но маркетинг. Табере мон ас поннам малпаськисько, магазинъёсын кыӵе ке акциос лэсьтӥсько, нош со кыӵе ке уловка вылэм. Мынам синъёсы бадӟымесь луизы, лекциын пукисько, синъёсме бадӟым карыса. Туж тунсыко, мыным туж яра татын Алина Зорина, SMM отрядэ пыриськисьАлина Зорина сямен ик, «Шундыкаре» нырысьсэ вуиз Ижкарысь Максимилиан Аляшев но. Пияш «Суредаськон» ӧрез бырйиз. Солэн кылъёсызъя, лагерьын солы туж яра, котыр ваньзы ик ӟеч сямоесь, тунсыкоесь, вераськисесь. Соос вӧзын со удмурт кылзэ но волятэ. Со сяна, выль ужан программаен тодматске, уго суредасьёс туэ чылкак выль сямен ужало. Кисточкаос киосазы чик уг кутыло, компьютер пыр быгатонлыкъёссэс волято. Максимилианлэн кылъёсызъя, соос анимация лэсьтон бордын тыршо, удмурт выжыкылъёсъя мультфильмъёс дасяло. Фольклор отряд удмурт шудон дышетэ Фото: Анжелика Тихонова © udmurt.media Аспӧртэм сямен туэ «Театр» отряд но ужа. Отысь ӧнерчи Максим Григорьев сцена вылын спектакль пуктон интые кино пуктыны ӵектӥз. Отрядаз сюрем пиналъёс, зэмзэ ке вераса, нылъёс (пӧлазы одӥг гинэ пияшсы), ужастик пуктыны мылкыд каризы. Со вылэ ик дугдӥзы. Гожтӥмы сценарий. Соос асьсэос гожтӥзы, мон соослы возьматӥ гинэ. Видеоискусство отрядлэн ӧнерчиез озьы ик возьматӥз, кызьы раскадровка лэсьтыны, кыӵе планъёс вань. Ваньзэ пыр-поч эскеримы, кызьы кино лэсьтӥське. <…> Соос асьсэос снимачкизы, операторлэсь ужзэ быдэсъязы, тылэн но ужазы. Озьы, кинопроизводствоез ӧжытэзтэк ваньзэ ортчизы Максим Григорьев, «Театр» отрядысь ӧнерчиМаксим Григорьев пусйиз, «Шундыкаре» со нырысьсэ вуиз, кино но ачиз нырысьсэ снимать каре. Озьыен, пиналъёсын валче ваньзэ эскере но, дышетске но. «Видеоискусство» ӧре сюрем пиналъёсын туэ Владимир Кондратьев ужа. Пиналъёс ӧнерчиенызы ӵош bobolenin группалэн «Эй, тон» кырӟанэзлы клип дасяло. Владимирлэн кылъёсызъя, нырысь ик соос теориен тодматскизы, бӧрысь раскадровка лэсьтӥзы, со вакытэ ик съёмкаос нуизы. Та дыре монтаж бордын тыршо ини. Дась уженызы мерлыко вотэсъёсын куарусёнэ тодматыны чаклало. Крезьгуро инструментъёсын шудӥсьёс йылпумъян ужрадлы дасясько Фото: Анжелика Тихонова © udmurt.media Пиналъёсын туэ 10 вожатойёс ужало. Огез соос пӧлысь – Никита Соприн – «Шундыкарен» 2018-тӥ арын тодматскиз. Вуонояз пияш вожатой луыны тыршиз, но сое ӧз басьтэ. Озьы ке но, опыт люканы Башкириын ортчись «Усточикар» лагере ыстӥзы. Отын тодон-валан люкаса, Никита 2021-тӥ арын толалтэ ортчем «Шундыкарын» вожатой луыса ужаз ини, али нош ужзэ азьланьтэ. Нырысь ик вожатойлэн ужез – со трос нылпиен ужан. Со бадӟым-бадӟым уж – нылпиез валан, нылпиез гажан, нылпиез сьӧрад валтон Никита Соприн, SMM отрядысь вожатойНош вожатойёсын Ольга Тройникова ужа, со «Шундыкаре» кыкетӥзэ лыктӥз. Азьвыл «Фольклор» отрядын ӧнерчи луыса ассэ эскериз вал, табере – валтӥсь вожатой. Ужез пӧрме шуыса адӟиське. Куке тон ӧнерчи, тон ужаськод аслэсьтыд уждэ, дышетӥськод, мар ке но пиналъёслы сётыны, концерт пуктыны тыршиськод. Нош валтӥсь вожатойын тон ужаськод вожатойёсын, мед соос нылпиосынызы ужалозы шуыса. Соин мыным кӧня ке уг тырмо нылпиос. Мон утчасько нылпиосме, кытын мынам нылпиосы шуыса, и мон валасько, мынам нылпиосы – со вожатойёс Ольга Тройникова, валтӥсь вожатой Вожатойёс пиналъёслы выль ужрад малпало Фото: Анжелика Тихонова © udmurt.media Нош оглом лагерен туэ «Шунды» огазеяськонлэн выль тӧроез Вадим Крестьянинов кивалтэ. Со «Шундыкарен» вазен тодмо. Куинь пол шутэтскыны ветлӥз, «Кибашлыос», «Эктӥсьёс», «Крезьгуро инструментъёсын шудӥсьёс» ӧръёсын тодон-валан люказ. Бӧрысь завхоз луыса тыршиз. Табере – кивалтӥсь. Со пусйиз, таяз арын лагерь эксперимент выллем шуыса. Трос выльзэ пыртӥзы, выль вожатойёс, выль ӧнерчиос кутӥзы. Озьы ке но, «Шундыкарлэсь» азьло сямъёссэ но ӧз палэнтэ. Мон аслым пуктӥ, наверно, бадӟымгес планка. Но со планкае мынам экспериментальной арез лыдэ басьтыса вал. Мон дась вал «Малы журналистика ӧвӧл?» порма юанъёсыз кылзӥськыны, дась вал выльдӥськонъёс пумысен котькыӵе веранъёсты кылзӥськыны. Со ваньмыз вал котырес лыдпусо арлы дасяськон вылысь Вадим Крестьянинов, «Шунды» огазеяськонлэн тӧроезВуоно арын «Шундыкарлы» 30 ар тырмоз. Солы дасяськон улсын экспериментсы пӧрмиз шуыны луоз. Пиналъёслэн синъёссы ӝуало, мылкыдзы капчи. Нош смена ӵоже басьтэм тодон-валанъёссэс 24-тӥ гудырикошконэ йылпумъясь ужрадын возьматозы. Со но туэ выль сямен ортчоз – «Гербер» элькун ужрадлэн форматэныз. Котькуд отрядлэн аслаз сэрегез луоз, кытын соос ужам уженызы тодматозы, ог-огзылы мастер-классъёс, шудонъёс ортчытозы.  Ватсалом, та нуналъёсы ик «Ёлочка» лагерьын удмурт пиналъёс понна «Тулкым» смена ужаны кутскиз.  Тегъёс: Удмуртия пиналъёс Дэри удмуртъёс Шунды Шундыкар  